Para outras páxinas con títulos homónimos véxase: Macedonia.
A **República de Macedonia** (en vermello) e a **Macedonia grega** (en verde).
Cos nomes de **conflito polo nome de Macedonia** ou **disputa sobre o nome de Macedonia** coñécese un conflito entre Grecia e a República de Macedonia causado polo desacordo entre os dous países polo uso do termo *Macedonia*.

O goberno grego opúñase ao uso de dita denominación por parte do goberno macedonio debido á ambigüidade que este termo creaba entre a República de Macedonia e a rexión grega de Macedonia.

Esta disputa intensificouse até o punto de requirir mediación internacional por parte da Organización das Nacións Unidas.

Frecuentemente usouse a referencia provisional "Antiga República Iugoslava de Macedonia" (*ARIM* polas súas siglas en galego, *FYROM* polas siglas en inglés de *Former Yugoslav Republic of Macedonia*) por parte daqueles países que non recoñecían o nome constitucional *República de Macedonia*. Pese a iso, a Asemblea Xeral das Nacións Unidas aceptaría calquera conclusión que acabase coa disputa entre ambos os países. O debate causado polas posturas de ambas as nacións involucrou a participación de políticos, académicos e medios de comunicación.

Realizáronse toda unha serie de negociacións para a resolución da disputa, incluíndo o cumio da OTAN de 2008 en Bucarest. Estes intentos de resolver a contenda fracasaban e impedían o ingreso de Macedonia na OTAN debido a obxeccións por parte de Grecia. O 12 de xuño de 2018, alcanzouse un acordo segundo o cal a república de Macedonia sería rebautizada como república de Macedonia do Norte.

Historia
--------

Bandeira da República de Macedonia entre 1992 e 1995 co Sol de Verxina no centro.
Bandeira actual da República de Macedonia.
A bandeira azul coa estrela arxéada, usada na rexión grega de Macedonia.
Despois da independencia da República de Macedonia en 1991, atrasouse constantemente o seu ingreso na Organización das Nacións Unidas e na Comunidade Económica Europea (CEE) (despois de 1992, Unión Europea (UE), tas o Tratado da Unión asinado en Maastricht), pola oposición de Grecia. A CEE durante o Comité de Arbitraxe Badinter declarou que a República de Macedonia satisfacía as condicións para o seu recoñecemento internacional, aínda que o goberno grego declarou á súa inconformidade respecto a esta declaración polas súas diferenzas co goberno macedonio polo nome do país, a súa constitución a a súa bandeira (debido ao uso do símbolo do Sol de Verxina ou estrela arxéada, un símbolo propio da histórica rexión grega de Macedonia).

Nun intento de invalidar a decisión do recoñecemiento internacional da República de Macedonia, o goberno grego intentou persuadir (infrutuosamente) a CEE para que aprobase un decreto de recoñecemento pero coa condición de vetalo, se sostiña "unha posición hostil cara a Grecia mediante o uso de propaganda e dunha denominación que implique reclamacións territoriais".

Os máis importantes partidos políticos de Grecia acordaron o 13 de abril de 1992 que a palabra *Macedonia* non podería usarse no nome do novo país.

A diáspora grega en Estados Unidos tamén apoiou a decisión do goberno grego por medio de anuncios nas edicións do New York Times entre o 26 de abril e o 10 de maio de 1992 que exhortaban o presidente George Bush a "non ignorar as inquedanzas do pobo grego recoñecendo a República de Skopje como Macedonia".

Como consecuencia, o Consello Europeo en 1992 expresou a súa disposición de "recoñecer a *Antiga República Iugoslava de Macedonia* e as súas fronteiras (...) baixo un nome que non incluíse o termo *Macedonia*".

Macedonia intentou ingresar na ONU o 30 de xullo de 1992, pero só uns poucos países como Bulgaria e Turquía recoñeceran o seu nome constitucional antes da súa admisión na ONU, en 1993.

O estalido na rexión da guerra de Bosnia, ocorrida en Bosnia e Hercegovina e Croacia, obrigou a comunidade internacional a acelerar a estabilización de Macedonia. O conflito motivou o envío da misión de paz por parte da UNPROFOR en decembro de 1992 para evitar posíbeis violacións das fronteiras por parte de Serbia.

Grecia e a República de Macedonia estableceron un acordo provisional firmado en Nova York o 13 de setembro de 1995 con mediación da ONU. Baixo este convenio, a República de Macedonia retirou o símbolo do Sol de Verxina da súa bandeira, así como as cláusulas da súa constitución de 1991 que fomentaban o irredentismo.

Este compromiso permitiu a integración da República de Macedonia en varios organismos internacionais como o Consello de Europa, a Organización para a Seguridade e a Cooperación en Europa e a Asociación para a Paz.

Así e todo, non houbo un consenso en identificar cada un dos países polo seu nome, o que evitou o rexeitamento dos representantes gregos a usar o termo *Macedonia* para referirse a este país. Finalmente o acordo fíxose efectivo o 15 de outubro de 1995, e Grecia levantou o embargamento económico a Macedonia.

Porén, o diferendo seguía sen resolverse, e aínda en outubro de 2010 o presidente do Consello Europeo Van Rompuy pedía, nunha visita a Skopje unha solución ao litixio sobre o nome de Macedonia.

O 12 de xuño de 2018, alcanzouse un acordo entre o primeiro ministro grego Alexis Tsipras e o seu homólogo macedonio Zoran Zaev, segundo o cal a república de Macedonia sería rebautizada como "república de Macedonia do Norte". O 30 de setembro de 2018 realizouse un referéndum en Macedonia do Norte en que os votantes afirmaban o seu apoio á entrada na Unión Europea e a OTAN aceptando o acordo, aínda que cun 37% de participación. O 12 de febreiro de 2019, despois de que o acordo fose ratificado por ambas as partes, entrou en vigor resolvendo a disputa e desbloqueando os obxectivos euroatlánticos do país.

Notas
-----

1. ↑  "Macedonian Airport Lifts Name Dispute to New Heights". *Balkan Investigative Report Network* (en inglés). 18/1/2007. Consultado o 16/12/2011.
2. ↑  Danforth, Loring M. (1997): *The Macedonian Conflict*. páx. 28.
3. ↑  Hamilakis, Yannis (2007): *The Nation and Its Ruins: Antiquity, Archaeology, and National Imagination in Greece*. Oxford University Press, páx. 131.
4. ↑  Cowen, Regina (1993): *Central and Eastern Europe: The Challenge of Transition*. Oxford University Press, páx.191.
5. ↑  Veremis, Thanos (2004): *Greece: The Modern Sequel: from 1831 to the Present*. C. Hurst & Co. Publishers, páx. 316.
6. ↑  Couloumbis, Theodore C. & al. (2003): *Greece in the Twentieth Century*. Routledge, páxs. 146-147.
7. ↑  Shea, John (1997): *Macedonia and Greece: The Struggle to Define a New Balkan Nation*. McFarland & Company. páxs. 185-186.
8. ↑  "European Council in Lisbon 26/27 June 1992 (pdf)" (PDF) (en inglés). Consultado o 16/12/2011.
9. ↑  Jeffries, Ian (2003): *The Former Yugoslavia at the Turn of the Twenty-first Century*. Routledge, páx. 54
10. ↑  Pachón, Mabel (2006): *Diccionario Enciclopédico Mega Siglo XXI*. Editorial Norma, páx. 552
11. ↑  "Former Yugoslavia - UNPROFOR, Department of Public Information, United Nations. 31 August 1996" (en inglés). Consultado o 16/12/2011.
12. ↑  Grecia y Macedonia firman un primer acuerdo diplomático vinculante y normalizan relaciones Diario *El Mundo* (España) *(en castelán)* Consultada o 16/12/2011.
13. ↑  Osmańczyk, Edmund Jan (2002): *Encyclopedia of the United Nations and International Agreements*, páx. 1355.
14. ↑  Frowein, Jochen A. (1998): *Max Planck Yearbook of United Nations Law 1997*. Martinus Nijhoff Publishers, páx. 239-240
15. ↑  Diario *El Mundo* (España) *(en castelán)* Consultada o 16/12/2011.
16. ↑  "The Prespa Agreement (English)" (PDF).
17. ↑  "‘We have a deal,’ Greek PM says over FYROM name row | Kathimerini". *ekathimerini.com* (en inglés). Η Καθημερινή. 12 de xuño de 2018. Consultado o 12 de xuño de 2018.
18. ↑  "Greece ends 27-year Macedonia name row". *BBC News*. 12 de xuño de 2018. Consultado o 12 de xuño de 2018.
19. ↑  "Tsipras: Republic of North Macedonia' for universal use". Kathimerini. 12 de xuño de 2018. Consultado o 27 de xuño de 2018.
20. ↑  "Macedonia sets Sept. 30 for referendum on name deal with Greece". *Channel NewsAsia* (en inglés). Consultado o 19 de outubro de 2018. [*Ligazón morta*]

Véxase tamén
------------

### Bibliografía

* Borza, Eugene N. (1999): *Before Alexander: constructing early Macedonia*. Claremont, CA: Regina Books. ISBN 0-941690-97-0
* Danforth, Loring M. (1995), *The Macedonian Conflict: ethnic nationalism in a transnational world* Princeton, NJ: Princeton University Press. ISBN 0-691-04357-4
* Fox, Robin Lane (1973): *Alexander the Great*. Penguin Books.ISBN 0-14-008878-4
* Wilkinson, Henry Robert (1951): *Maps and politics; a review of the ethnographic cartography of Macedonia*. Liverpool: Liverpool University Press.
* Igor Janev, *Legal Aspects of the Use of a Provisional Name for Macedonia in the United Nations System*, AJIL, Vol. 93. Modelo:Numéro, 1999.

### Outros artigos

* Reino de Macedonia
* República de Macedonia
* Historia dos eslavos do sur

### Ligazóns externas

* Artigo sobre a cuestión de Macedonia *(en inglés)*.